CIV.  Ecclesiae S. Petri Ratisponensis protectionem suscipit et privilegia bonaque confirmat.   (Velletri, April. 30.) [RIED,  Cod. diplom. Ratispon.,  I, 260.]
Author: Lucius III

LUCIUS episcopus, servus servorum Dei, dilectis RAPOTONI decano Ratisponensis Ecclesiae, ejusque fratribus, tam praesentibus quam futuris, canonice substituendis, in perpetuum.

Quoties a nobis petitur quod religioni et honestati convenire dignoscitur, animo nos decet libenti concedere, et petentium desideriis effectum congruum impertiri. Eapropter, dilecti in Domino filii, vestris justis postulationibus clementer annuimus, et felicis recordationis Eugenii papae praedecessoris nostri vestigiis inhaerentes, ecclesiam vestram, in qua divino estis obsequio mancipati, sub beati Petri et nostra protectione suscipimus, et praesentis scripti privilegio communimus, statuentes ut quascunque possessiones, quaecunque bona inpraesentiarum juste et canonice possidetis, aut in futurum concescessione pontificum, liberalitate regum, largitione principum, oblatione fidelium, seu aliis justis modis, praestante Domino, poteritis adipisci, firma vobis vestrisque successoribus et illibata permaneant. In quibus haec propriis duximus exprimenda vocabulis: Ecclesiam ipsam Beati Petri Ratisponen. cum omnibus possessionibus et appendiciis suis, parochiam majoris Ecclesiae, curtem de Gislingen cum omnibus possessionibus et appendiciis suis, domos vestras claustrales, areas domorum in civitate Ratisponen. sitas; ecclesiam de Persen in ea libertate qua bonae memoriae Hartwicus Ratisponen. episcopus vobis concessit, et pacifice ac rationabiliter possidetis; ecclesiam de Wibelsdorf; ecclesiam de Illinchoven, ecclesiam de Hovechirchen, ecclesiam Waltkeringen, ecclesiam Pfaffenberge, ecclesiam Hitinchoven, ecclesiam Pfolenchoven, ecclesiam Lirendorf, ecclesiam Leuchingen, ecclesiam Punnechoven, ecclesiam Otelhaim, ecclesiam Chirphinholze, ecclesiam Hazenchoven, decimam Wimtingen, decimam Samtingen, decimas in Toenkove, decimas in Norkowe; praedium, quod habetis in villa, quae dicitur Holzen; praedium, quod habetis in villa, quae dicitur in Heitemchoven; praedium, quod habetis in villa, quae dicitur Strazze; mansum quem habetis in villa, quae dicitur Talmazzingen. Ad haec adjicientes statuimus, ut nulli nisi ecclesiae vestrae canonicis ejusdem ecclesiae archidiaconatuum administratio committatur. Ut autem a saeculari tumultu securi liberius divinis celebrandis officiis consistatis, sub interminatione anathematis interdicimus, ne quis princeps, charissimo in Christo filio nostro Frederico illustri Romanorum imperatore semper Augusto excepto, homines vel equos suos ponendi in hospitia vestra, vobis invitis, habeat facultatem. Cum autem ab imperiali serenitate solemnis curia fuerit congregata, apud vos sine introductione equorum personae duntaxat ecclesiasticae hospitentur. Praeterea, quoniam, sicut dicit Apostolus, nullus debet judicare alienum servum, quia suo domino stat aut cadit, auctoritate apostolica prohibemus, ne aliquis saecularis judex, contra antiquam consuetudinem usque ad moderna tempora observatam, quemquam servientum vestrorum sine assensu vestro judicandi habeat facultatem, nisi offensa fuerit, quae sanguinis vindictam inducat, quam per virum ecclesiasticum non conveniat exerceri. Decernimus ergo ut nulli omnino hominum liceat praefatum locum temere perturbare, aut ejus possessiones auferre, vel ablatas retinere, minuere, seu quibuslibet vexationibus fatigare, sed omnia integra conserventur, eorum, pro quorum gubernatione ac sustentatione concessa sunt, usibus omnimodis profutura, salva sedis apostolicae auctoritate, et dioecesani episcopi canonica justitia et debita reverentia. Si qua igitur in futurum ecclesiastica saecularisve persona, hujus nostrae constitutionis paginam sciens, contra eam temere venire tentaverit, secundo tertiove commonita, nisi reatum suum congrua satisfactione correxerit, potestatis honorisque sui careat dignitate, reamque se divino judicio existere de perpetrata iniquitate cognoscat, et a sacratissimo corpore ac sanguine Dei et Domini Redemptoris nostri Jesu Christi aliena fiat, atque in extremo examine districtae ultioni subjaceat. Cunctis autem eidem loco sua jura servantibus, sit pax Domini nostri Jesu Christi, quatenus et hic fructum bonae actionis percipiant, et apud districtum Judicem praemia aeternae pacis inveniant. Amen, amen. Ego Lucius catholicae Ecclesiae episcopus. Ego Theodin. Portuen. et Sanctae Rufinae sedis episcopus ss. Ego Heinricus Albanen. episcopus ss. Ego Vunan. tt. S. Stephani in Coelio Monte presbyter card. ss. Ego Laborans presb. card. S. Mariae trans Tiberim. tit. Calixti ss. Ego Rainerius presb. card. SS. Joannis et Pauli tit. Pammachii ss. Ego Hubertus presb. card. tit. S. Laurentii in Damaso ss. Ego Eander presb. card. tit. Basilicae XII Apostolorum ss. Ego Arditio diac. card. S. Theodori ss. Ego Gerardus S. Adriani diac. card. ss. Ego Soffredus S. Mariae in Via Lata diac. card. ss. Ego Albinus diac. card. S. Mariae Novae ss. Datum Velletri, per manum Alberti S. Romanae Ecclesiae presb. card. cancell., II Kal. Maii, indict. I, Incarnationis Dominicae anno 1183, pontificatus vero domni Lucii papae III anno secundo. Plumbum appendet: LUCIUS PP. III.